钦定古今图书集成/明伦汇编/氏族典/第055卷 > 《韩昌黎集》 > 《衢州徐偃王庙碑》
## 钦定古今图书集成/明伦汇编/氏族典/第055卷 > 《韩昌黎集》 > 《衢州徐偃王庙碑》

徐与秦俱出。柏翳为嬴姓，国于夏殷。周世咸有大功，
秦处西偏，专用武胜。遭世衰，无明天子遂虎吞诸国
为雄。诸国既皆入秦为臣，属秦无所取利，上下相贼
害，卒偾其国而沈其宗。徐处得地中，文德为治。及偃
王诞当国，益除去刑争末事，凡所以君国子民待四
方，一出于仁义。当此之时，周天子穆王无道，意不在
天下，好《道士说》。得八龙骑之西游，同王母宴于瑶池
之上，歌讴忘归。四方诸侯之争辩者无所质正，咸宾
祭于徐，贽玉帛死生之物于徐之庭者三十六国，得
朱弓赤矢之瑞。穆王闻之恐，遂称受命，命造父御，长
驱而归，与楚连谋伐徐。徐不忍斗其民，北走彭城武
原山下，百姓随而从之，万有馀家。偃王死，民号其山
为“徐山”，凿石为室，以祠偃王。偃王虽走死失国，民戴
其嗣，为君如初。驹王章禹，祖孙相望，自秦至今，名公
巨人，继迹《史》书，“徐氏十望”，其九皆本于偃王。